Ada Arnfinsen

**Adelaide "Ada" Strøm Arnfinsen** (1876–1959) var initiativtaker til Trondheim Lotteforening og aktiv i arbeidet mot tuberkulose.
Hun grunnla også foreningen «Sildråpen», som delte ut melk til barn av fattige hjem. 

## «Sildråpen»
Ada Arnfinsen stiftet 28. februar 1912 kontrollstasjonen «Sildråpen» sammen med sin mann dr. Alexander Arnfinsen.
Det var den andre kontrollstasjon for spedbarn som ble opprettet i Norge. I 1911 hadde den første blitt opprettet i Oslo.

Det startet med at Borghild Jørgensen, som sammen med noen venner hadde samlet inn 72 kroner,
kom til Frelsesarmeens slumstasjon, og spurte bestyrerinnen om hun ville påta seg å utlevere melk til småbarn som trengte det.
Bestyrerinnen rådførte seg med dr. Arnfinsen, som var lege ved slumsøstrenes barnekrybbe.
Dette ble grunnlaget for oppretting av en melkedråpestasjon og kontroll av barn i deres første leveår.
De sosisale forhold var dårlige, og mange trengte hjelp.
Slumsøstrene stilte sine lokaler til disposisjon hver 14. dag, og påtok seg også utdeling av melk hver morgen,
vask av bleier og tepper som ble brukt ved kontrollen og tilsyn i hjemmene.

Dr. Arnfinsen ble leder av kontrollstasjonen med sin kone Ada som assistent.
Ved kontrollstatsjonen fikk mødrene rettledning på veiedagene, samt at de fikk ren melk som ble levert fra Angelltrøa gård, der besetningen og fjøs ble kontrollert av statsdyrlegen.
Det første styre for «Sildråpen» bestod av Borghild Jørgensen (formann), Elise Neumann, Majen Dahl, Borghild Volckmar og
Ada Arnfinsen (kasserer). Alexander og Ada Arnfinsen drev kontrollstasjonen i 29 år.

I «Sildråpen»s første 50 år ble det totalt delt ut 526000 liter melk. I 40 år ble det delt ut melk til alle spedbarn som besøkte
kontrollstasjonen, men etterhvert ble de sosiale forhold så gode at behovet ikke lenger var så stort.
De neste ti årene ble derfor melken utdelt til eldre personer mellom 60 og 70 år. Det viste seg å være et stort behov her også.

I 1912 døde 85 per 1000 levende fødte i løpet av første leveår. 50 år senere var tallet 14,9. 
Sykdommer som rammet spedbarn var bl.a. skjørbuk, tuberkolose, diaréepidemier, dikteri, skarlagensfeber og kikhoste.

Alexander Arnfinsen har blitt tildelt Kongens fortjenstmedalje i gull for denne innsatsen.

## Norges Lotteforbund
Ada Arnfinsen stiftet i 1931 Trondheim krets av NKVF ("Norske Kvinners Frivillige Verneplikt"), og la med dette
grunnvollen for lottebevegelsen nordafjells.
Da NKVF valgte sitt første landsstyre 1931, ble Arnfinsen valgt til nestformann. Jacobine Rye ble formann.
Tanken var at norske kvinner i en krigssituasjon skulle kunne overta mennenes oppgaver der hvor det var praktisk.
Da krigen brøt ut var det mange som ønsket å bidra, men som manglet den kompetansen som trengtes. 
Eksisterende medlemmer hadde tilegnet seg denne allerede før krigen. 

I 1945 skiftet NKVF navn til Norges Lotteforbund.

Ada Arnfinsen ble i 1951 utnevnt til æresmedlem av Norges Lotteforbund.

Ada Arnfinsens veg på Risvollan er oppkalt etter Ada Arnfinsen. Sildråpevegen på Angelltrøa er oppkalt etter «Sildråpen».

## Referanser


## Kilder
* «"Sildråpen" gjennom 25 år.» i ''Faklen'', organ for Frelsesarmeens slum og redningsvirksomhet, 1937, vol. 34, Nr. 2, s. 6.
* «"Sildråpen", Trondheims første kontrollstasjon, 50 år.» i ''Faklen'', organ for Frelsesarmeens slum og redningsvirksomhet, 1962, vol. 59, Nr. 2, s. 12.
* Astrid Skår (1998): ''70 år for hjem og fedreland. Lottene''. Oslo: Norges Lotteforbund.
* Norges Lotteforbund (1953): Lottebevegelsen i Norge : 19. mars 1928-19. mars 1953 : et tilbakeblikk
* lokalhistoriewiki: [Ada Strøm Arnfinsen (1876–1959)](https://lokalhistoriewiki.no/Ada_Str%C3%B8m_Arnfinsen_(1876%E2%80%931959))
*